## Odluka o načinu i uvjetima pod kojima rezidenti ulažu u strane vrijednosne papire i udjele u stranim investicijskim fondovima

### NN 34/2005 (16.3.2005.), Odluka o načinu i uvjetima pod kojima rezidenti ulažu u strane vrijednosne papire i udjele u stranim investicijskim fondovima

**HRVATSKA NARODNA BANKA**

**701**

Na temelju članka 38. stavka 3. pod l) Zakona o Hrvatskoj
narodnoj banci (»Narodne novine«, br. 36/2001.) i
članka 22. Zakona o deviznom poslovanju (»Narodne novine«, br.
96/2003.) Savjet Hrvatske narodne banke na sjednici održanoj 9. ožujka 2005.
donio je

**ODLUKU**

**O NAČINU I UVJETIMA POD KOJIMA**

**REZIDENTI ULAŽU U STRANE VRIJEDNOSNE
PAPIRE I UDJELE U STRANIM**

**INVESTICIJSKIM FONDOVIMA**

OPĆE ODREDBE

I.

(1) Ovom se odlukom određuje način i uvjeti pod kojima
rezidenti kupuju i prodaju strane vrijednosne papire i udjele u stranim
investicijskim fondovima.

(2) Ako ulaganje u strane vrijednosne papire ima obilježje
izravnog ulaganja prema odredbama članka 9. Zakona o deviznom poslovanju, takvo
je ulaganje slobodno odnosno na njega se ne primjenjuju odredbe ove odluke.

II.

(1) Strani vrijednosni papir u smislu ove odluke vrijednosni
je papir čiji je izdavatelj nerezident, osim
depozitarnih zapisa izdanih u inozemstvu na temelju domaćega vrijednosnog
papira.

(2) Strani investicijski fond u smislu ove odluke investicijski
je fond koji je osnovalo društvo za upravljanje fondom koje nije rezident.

III.

Rezidentima se smatraju:

1. pravne osobe sa sjedištem u Republici Hrvatskoj osim
njihovih podružnica u inozemstvu

2. podružnice stranih trgovačkih društava i trgovaca pojedinaca
upisane u registar koji se vodi kod nadležnog tijela državne vlasti ili uprave
u Republici Hrvatskoj

3. trgovci pojedinci, obrtnici i druge fizičke osobe sa
sjedištem odnosno prebivalištem u Republici Hrvatskoj koje samostalnim radom
obavljaju gospodarsku djelatnost za koju su registrirane (poduzetnici
pojedinci)

4. fizičke osobe s prebivalištem u Republici Hrvatskoj

5. fizičke osobe koje borave u Republici Hrvatskoj na osnovi
važeće dozvole boravka u trajanju od najmanje 183 dana

6. diplomatska, konzularna i druga predstavništva Republike
Hrvatske u inozemstvu koja se financiraju iz proračuna te hrvatski državljani
zaposleni u tim predstavništvima i članovi njihovih obitelji.

NAČIN I UVJETI ZA
ULAGANJE U STRANE

VRIJEDNOSNE PAPIRE

IV.

(1) Rezidenti iz III. točke, 1. i 2. alineje ove odluke u
inozemstvu kupuju odnosno prodaju strane vrijednosne papire i udjele u stranim
investicijskim fondovima preko domaćeg ovlaštenog društva ili preko sudionika
na inozemnoj burzi i uređenome javnom tržištu.

(2) Rezidenti iz III. točke, 3., 4., 5. i 6. alineje ove
odluke u inozemstvu kupuju i prodaju strane vrijednosne papire i udjele u
stranim investicijskim fondovima samo preko domaćega ovlaštenog društva.

(3) Vrijednosne papire stranih izdavatelja, izdane u Republici
Hrvatskoj, rezidenti kupuju odnosno prodaju u skladu sa zakonom koji uređuje
tržište vrijednosnih papira.

V.

(1) Rezidenti koji prema ovoj odluci kupuju u inozemstvu
strane vrijednosne papire odnosno udjele u stranome investicijskom fondu preko
domaćega ovlaštenog društva, obvezni su sklopiti ugovor s domaćim ovlaštenim
društvom na temelju kojeg će domaće ovlašteno društvo u svoje ime, a za račun
rezidenta – kupca stranih vrijednosnih papira/udjela u stranome investicijskom
fondu, sklopiti ugovor o skrbništvu s bankom koja je za obavljanje poslova
skrbništva dobila odobrenje Komisije za vrijednosne papire Republike Hrvatske.

(2) Prema ugovoru o skrbništvu iz 1. stavka ovog članka
vlasništvo stranoga vrijednosnog papira vodi se na ime/tvrtku rezidenta – kupca
stranih vrijednosnih papira odnosno udjela u stranome investicijskom fondu.

UVJETI ZA ULAGANJE U
UDJELE U STRANIM

INVESTICIJSKIM
FONDOVIMA

VI.

(1) Rezidenti mogu kupovati udjele u stranim investicijskim
fondovima ako je u državi u kojoj je sjedište društva za upravljanje
investicijskim fondom dopušteno oglašavanje i trgovanje udjelima odnosno
dionicama fondova kojima upravljaju društva za upravljanje investicijskim
fondovima sa sjedištem u Republici Hrvatskoj.

(2) Rezidenti mogu kupovati udjele u stranim investicijskim
fondovima ako je ispunjen uvjet iz 1. stavka ove točke i ukoliko su ulagačima u
te fondove osigurana prava i razina zaštite, barem jednaki onima koje propisuje
Zakon o investicijskim fondovima, te ako se oglašavanje stranih investicijskih
fondova obavlja u skladu sa Zakonom o investicijskim fondovima, zakonima
Republike Hrvatske koji reguliraju trgovinu, oglašavanje i zaštitu ulagača i
potrošača, kao i s propisima izvedenima iz tih zakona.

(3) Način kupovanja udjela u stranim investicijskim
fondovima obavlja se u skladu s točkama IV. i V. ove odluke.

(4) Domaće ovlašteno društvo odnosno rezident iz III. točke,
1. i 2. alineje dužni su provjeriti jesu li ispunjeni uvjeti iz 1. i 2. stavka
ove točke kod Komisije za vrijednosne papire Republike Hrvatske.

VII.

Način i uvjeti kupovanja stranih vrijednosnih papira i
udjela u stranim investicijskim fondovima u inozemstvu propisani ovom odlukom
ne odnose se na sljedeće rezidente:

1. banke, brokerska društva, investicijske fondove, društva
za osiguranje, mirovinske fondove i ostale financijske institucije čije je
poslovanje uređeno posebnim zakonima

2. rezidente koji borave u inozemstvu na osnovi važeće radne
dozvole izdane u trajanju od najmanje 183 dana i

3. rezidente fizičke osobe koje u Republici Hrvatskoj borave
na osnovi važeće dozvole boravka u trajanju od najmanje 183 dana.

PRIJELAZNE I ZAVRŠNE
ODREDBE

VIII.

Danom stupanja na snagu ove odluke prestaje važiti Odluka o
načinu i uvjetima pod kojima rezidenti ulažu u strane vrijednosne papire i
udjele u stranim investicijskim fondovima (»Narodne novine«, br. 146/2003.).

IX.

Ova odluka stupa na snagu osmoga dana od dana objave u
»Narodnim novinama«.

O. br. 664/2005.

Zagreb, 9. ožujka 2005.

Predsjednik Savjeta

Hrvatske narodne
banke

guverner

Hrvatske narodne
banke

**dr****. sc. Željko Rohatinski**,
v. r.

Odluka, NN 34/2005-701